ปีใหม่นี้ กรมแพทย์แผนไทยฯ ชู 4 สมุนไพร พกติดรถ ติดตัว ระหว่างเดินทางไกล
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก กล่าวว่า ประชาชนที่จะเดินทางกลับภูมิลำเนา ช่วงเทศกาลปีใหม่นี้ โดยเฉพาะผู้ที่ต้องนั่งรถเป็นเวลานานๆ อาจมีปัญหาที่ไม่พึงประสงค์ กรมการแพทย์แผนไทยฯ ขอแนะนำ 4 ยาสมุนไพรจำเป็น ที่ควรพกติดรถ ติดตัว ช่วงเดินทางไกล ได้แก่ ยาฟ้าทะลายโจร สรรพคุณช่วยบรรเทาอาการโรคหวัด เจ็บคอ รับประทานครั้งละ 1,500 มิลลิกรัม วันละ 4 ครั้ง ทั้งยังช่วยบรรเทาอาการท้องเสียชนิดไม่ได้เกิดจากการติดเชื้อ โดยรับประทานครั้งละ 0.5 - 2 กรัม วันละ 4 ครั้ง และสามารถใช้กับผู้ป่วยโรคโควิด-19 ที่มีความรุนแรงน้อย เพื่อลดการเกิดโรคที่รุนแรง ให้รับประทานยาฟ้าทะลายโจร ที่มีสาร andrographolide ขนาด 180 มิลลิกรัมต่อวัน รับประทานติดต่อกันไม่เกิน 5 วัน ยาแก้ไอผสมมะขามป้อม สรรพคุณบรรเทาอาการไอ ขับเสมหะ แต่ห้ามใช้กับผู้ป่วยเบาหวานที่ไม่สามารถควบคุมระดับน้ำตาลได้ ยาหอมอินทจักร์ สรรพคุณบรรเทาอาการ จุกเสียด แน่นเฟ้อ อาหารไม่ย่อย ช่วยให้ร่างกายสดชื่นตื่นตัว การใช้ให้ได้ผลดีคือ ละลายน้ำอุ่นแล้วรับประทานทันที ยาดมสมุนไพร ก็เป็นสิ่งที่ควรพกติดตัว เพราะสรรพคุณช่วยบรรเทาอาการวิงเวียนศีรษะ ทำให้สดชื่นและผ่อนคลาย ยาสมุนไพรที่แนะนำทั้งหมด เป็นยาสมุนไพรในบัญชียาหลักแห่งชาติ สามารถหาซื้อได้ตามร้ายขายยา ร้านสะดวกซื้อและสามารถเบิกจ่ายยาดังกล่าวได้ตามสิทธิ์ในโรงพยาบาลของรัฐทั่วไป